<classify> WAKALA wa Vipimo Tanzania WMA, imekagua mizani 128 katika vyama vya msingi 44 ikiwa ni mwendelezo wa utoaji wa elimu pamoja na uhakiki wa mizani kwenye vyama mbalimbali vya ushirika vya msingi mkoani Lindi, ambavyo vinatumia mizani hizo katika ununuzi wa korosho hivi sasa.Kazi hiyo imefanyika katika wilaya za Nachingwea, Ruangwa na Lindi Vijijini. Kwa mujibu wa Meneja wa Wakala wa Vipimo mkoani Lindi, Yunior Mbwambo, mizani 128 tayari zimekaguliwa katika vyama vya msingi 44, kazi inayofanywa na WMA Lindi kwa kushirikiana na wenzao wa Makao Makuu.Mbwambo alisema wanatarajia kutembelea vijiji 340 ambavyo vina vyama vya ushirika Amcos 150 ili watoe elimu na kufanya ukaguzi wa kushtukiza kwa wanunuzi wa korosho kwa lengo la kujiridhisha kama mizani zinazotumika kununulia korosho ni sahihi na imehakikiwa na kuwalinda wakulima katika matumizi ya vipimo sahihi.Naye Mkurugenzi wa Ufundi, Stella Kahwa ambaye pia yuko katika ukaguzi wa mizani ya kununulia korosho, alisema Sheria ya Vipimo inawataka WMA kuhakiki na kupiga chapa vipimo vyote vinavyotumika katika biashara.Alisema Wakala wa Vipimo imeongeza na uwekaji wa stika kwa kipimo kitakachokuwa tayari kimehakikiwa ili iwe rahisi kwa wakulima kuona na kutambua mizani iliyokaguliwa na kuruhusiwa kwa biashara kwa mwaka husika.Alisisitiza kuwa kwa wale watakaobainika kuchezea mizani kwa ajili ya kuwaibia wakulima, adhabu ni kuanzia Sh 100,000 hadi Sh milioni 20 endapo mkosaji atakubali kosa, endapo kesi itafikishwa mahakamani na mlalamikiwa akakutwa kweli alikosa kulingana na ushahidi utakaokuwa umetolewa mshitakiwa atatozwa faini kuanzia Sh 300,000 hadi Sh milioni 50 au kifungo cha miaka mitatu au vyote kwa pamoja.  <topic>: KITAIFA 